เปิด"ฟลัดเวย์"1.2แสนล้าน
โดย...จตุพล สันตะกิจ
15 พ.ค. 2555

โดย...จตุพล สันตะกิจ
โครงการที่มีความสำคัญต่อการบริหารจัดการน้ำ นอกเหนือจากการสร้างพื้นที่รับน้ำหรือแก้มลิง เขื่อนและอ่างเก็บน้ำแล้ว ฟลัดเวย์ถือเป็นโครงการสำคัญมาก สุพจน์ โตวิจักษณ์ชัยกุล รองปลัดกระทรวงทรัพยากรธรรมชาติและสิ่งแวดล้อม รักษาการเลขาธิการสำนักงานนโยบายและบริหารจัดการน้ำและอุทกภัยแห่งชาติ (สบอช.) เปิดเผยว่า เบื้องต้นได้มีการเสนอโครงการสร้างฟลัดเวย์ 1.2 แสนล้านบาท ไว้ 2 รูปแบบ ได้แก่
1.สร้างฟลัดเวย์ฝั่งตะวันตกเส้นเดียวจาก จ.นครสวรรค์อ่าวไทย (ท่าจีนเจ้าพระยา) โดยสร้างถนนไฮเวย์ขนาด 8 เลน คู่ขนานไปถนนสำรอง 4 เลน เว้นพื้นที่ตรงกลางระหว่างถนนสองเส้น 2 กิโลเมตร เพื่อให้เป็นทางน้ำหลาก ขณะที่ถนนคู่ขนานจะมีความสูงจากทางน้ำหลาก 2 เมตร
2.สร้างฟลัดเวย์ 2 เส้น คือ ฟลัดเวย์ฝั่งตะวันตก (ท่าจีนเจ้าพระยา) และฝั่งตะวันออก (ป่าสักเจ้าพระยา) จ.นครสวรรค์อ่าวไทย โดยสร้างถนนไฮเวย์คู่ขนานไปกับถนนสำรอง และเว้นพื้นที่ตรงกลางเป็นทางน้ำหลาก โดยฟลัดเวย์ฝั่งตะวันตกจะเว้นพื้นที่ตรงกลาง 2 กิโลเมตร และฟลัดเวย์ฝั่งตะวันออกจะเว้นพื้นที่ตรงกลาง 1 กิโลเมตร
“ฟลัดเวย์จะสร้างเส้นเดียวหรือ 2 เส้นก็ได้ แต่เป้าหมายคือสร้างทางน้ำหลากจาก จ.นครสวรรค์ ลงอ่าวไทยปริมาณ 2,000 ลูกบาศก์เมตรต่อวินาที ซึ่งส่วนตัวผมอยากได้ 2 เส้น จะได้มีฟลัดเวย์สำรองหากอีกเส้นใช้ไม่ได้ แต่ลงทุนมากกว่า หากสร้างฟลัดเวย์เส้นเดียวก็จะเลือกฝั่งตะวันตก เพราะผ่านชุมชนน้อย ส่วนใหญ่เป็นพื้นที่เกษตรกรรม” สุพจน์ กล่าว
นอกจากนี้ ตามแนวถนนไฮเวย์และถนนสำรองจะขุดคลอง 2 เส้นในพื้นที่ทางน้ำหลากคู่ขนานไปกับถนน โดยคลองแต่ละเส้นกว้าง 20 เมตร ลึก 10 เมตร สำหรับส่งน้ำให้พื้นที่เกษตรกรรมในพื้นที่ฟลัดเวย์ คนในโซนพื้นที่ฟลัดเวย์จะสามารถทำการเกษตรได้ตลอดทั้งปี โดยเฉพาะหากเป็นการทำนาก็จะปลูกข้าวได้อย่างน้อย 2 รอบการผลิต




 
อย่างไรก็ตาม บ้านเรือนที่อยู่อาศัยและพื้นที่เกษตรกรรมที่อยู่ในทางน้ำหลากถูกกำหนดไว้แล้ว แต่รอให้นายกรัฐมนตรีประกาศ และพื้นที่เหล่านี้จะได้รับการดูแล เช่น หากเป็นบ้านเรือนจะมีการปรับปรุงให้เป็นบ้านสองชั้นยกสูง และผนังชั้นล่างเลื่อนยกสูงได้ หากเป็นพื้นที่ไร่นาจะได้รับการชดเชยในอัตราที่กำหนดไว้หากมีการผันน้ำผ่านพื้นที่ในปีที่น้ำมาก
สุพจน์เล่าถึงสาเหตุที่การสร้างฟลัดเวย์ไม่ใช่การขุดแม่น้ำสายใหม่ว่า หากขุดแม่น้ำสายใหม่ค่าขุดคลองและเวนคืนที่ดินจะสูงกว่าการสร้างถนนกั้นทางน้ำหลาก 3 เท่า หรือเป็นมูลค่ากว่า 3 แสนล้านบาท และสุดท้ายอาจไม่สามารถระบายน้ำลงทะเลได้จริง เพราะปากแม่น้ำสูงกว่าระดับน้ำทะเลน้อยมาก น้ำทะเลที่หนุนสูงทำให้น้ำไม่ไหล
สบอช.ยังเสนอแผนการสร้างเมืองใหม่ตามแนวถนนไฮเวย์ที่ขนานไปกับแนวฟลัดเวย์ เพื่อเป็นการเปิดพื้นที่เศรษฐกิจใหม่ โดยเมืองใหม่ที่กระจายอยู่ตามจุดต่างๆ รัฐบาลจะลงทุนระบบสาธารณูปโภคทั้งหมดเพื่อรองรับการพัฒนาทางเศรษฐกิจแนวเหนือใต้ และสร้างที่อยู่อาศัยรองรับชุมชนที่ไม่ต้องการอยู่ในพื้นที่น้ำหลาก
ขณะที่งบประมาณในการลงทุนสร้างเมืองใหม่นั้น ตามแผนจัดการน้ำระยะยั่งยืนได้กันเงินไว้ 5 หมื่นล้านบาท สำหรับสร้างพื้นที่ปิดล้อมในเขตเศรษฐกิจและเมืองสำคัญในภูมิภาค ซึ่งเงินส่วนนี้จะมีการจัดสรรมาใช้ในการลงทุนสร้างเมืองใหม่ด้วย และในระยะยาวจะจัดสรรงบประมาณจำนวนมากเพื่อพัฒนาเมืองใหม่เหล่านี้ 
“ที่เรายังไม่ประกาศว่าพื้นที่ใดเป็นฟลัดเวย์ เพราะมีคนได้มีคนเสีย และมีผลต่อราคาที่ดิน แต่หากทำตามแผนที่เรากำหนดไว้ ผมเชื่อคนจะได้ประโยชน์มากกว่า คือมีพื้นที่ในเขตชลประทานเพิ่มขึ้นหลายแสนไร่ และตามแนวฟลัดเวย์จะมีการเปิดพื้นที่ทำเลทองใหม่ๆ ในหลายจุด หรือโกลเดน เพลส” สุพจน์ ย้ำ
สุพจน์กล่าวถึงหลักเกณฑ์การจัดทำโครงการในพื้นที่แก้มลิง โดยระบุว่า แก้มลิงมี 2 ประเภท คือ หนองบึงธรรมชาติ และพื้นที่เกษตร แต่ขณะนี้ยังไม่สามารถเปิดเผยได้เช่นกันว่าจะเป็นพื้นที่ใดบ้าง โดยการประกาศว่าพื้นที่แก้มลิงอยู่ที่ใดบ้าง นายกฯ จะเป็นผู้ประกาศพร้อมกับพื้นที่ฟลัดเวย์
ส่วนโครงการในพื้นที่แก้มลิงมี 5 ลักษณะ ได้แก่ 1.การขุดลอกพื้นที่ 2.การสร้างคันปิดล้อมในพื้นที่จำเป็น 3.โครงสร้างทางเข้าออกของน้ำ 4.การลงทุนระบบสูบน้ำและพร่องน้ำของแก้มลิงโดยเฉพาะการสูบน้ำออกจากแก้มลิงให้แห้งเพื่อเตรียมรับน้ำหลาก
และ 5.ระบบระบายน้ำออกจากพื้นที่แก้มลิงหลังจากปัญหาพื้นที่น้ำท่วมชุมชนคลี่คลาย
การลงทุนในพื้นที่แก้มลิงได้มีการเตรียมวงเงินไว้ 6 หมื่นล้านบาท เพื่อลงทุนโครงการ 5 ลักษณะดังกล่าว ซึ่งเบื้องต้นกำหนดพื้นที่ไว้ 2 ล้านไร่ เป็นพื้นที่เจ้าพระยาตอนบนเหนือ จ.นครสวรรค์ 1 ล้านไร่ และพื้นที่เจ้าพระยาตอนล่าง 1 ล้านไร่ และมั่นใจว่าคนที่อยู่ในพื้นที่แก้มลิง 2 ล้านไร่ จะได้ประโยชน์เช่นเดียวกับคนในพื้นที่ฟลัดเวย์
สุพจน์ทิ้งท้ายว่า การลงทุนฟลัดเวย์และลงทุนในพื้นที่แก้มลิง สบอช.มีโครงอยู่แล้ว พร้อมทั้งยังเปิดรับข้อเสนอที่ดีๆ จากบริษัทในประเทศหรือประเทศต่างๆ ด้วย ที่จะมาเสนอรูปแบบโครงการลงทุนและดำเนินการก่อสร้าง และหากการลงทุนโครงการน้ำตามแผนแล้วเสร็จภายใน 1-5 ปี จึงเชื่อว่าไทยจะลดการสูญเสียจากภัยแล้งและน้ำท่วม